Vándor túra - Mátraszentimre

Vándor túra - Mátraszentimre
Mátraszentimre – Fallóskút – Vándor-forrás – Csörgő-patak – Hutahely – Mátraszentimre
A változatos túra első állomása a fallóskúti kegyhely a Mária kápolnával és a Béke királynéja templommal, valamint a csodatevő vízzel. Innen átszellemülten a Fiúsom-patak völgyén leereszkedve érjük el a Csörgő-patakot. (A patak túlsó felén található táblán a jel pkor jelzés már nem járható). A Vándor-forrástól felfrissülve vághatunk neki a Csörgő-patak völgyének. Elnevezését a hagyomány szerint az áradásokkor egymásnak ütődő kövek „csörgő” hangjáról kapta. Néhány patakátkelés után – esős időszakban izgalmas kihívás – érjük el a Hutahelyet, ahol az egykori helyi mesterségnek állít emléket egy kis rekonstruált üveghuta. Innen egy hosszas emelkedőn, a csak nevében rémisztő Rothadt-bércen felkapaszkodva érünk vissza Mátraszentimrére.